„Gea, gea, pli baud…“
In’autra istorgia tipica da Nadal

“Jau luent dal chaud”, suspira ina chandaila cotschna. Sia tschaira gutta plaunet giu sin il chau d’in anghel da ponn be sut ella. “Quai sent jau – tias suadas ruinan mia bella frisura”, marmugna quel. “E jau, jau mor da la said», planscha il pignol da Nadal. Qua cumenza ina cullina a cridar amarmain. “Oh, char pignol, ti es propi in poveret. Be in pèr dis pos ti star ensemen cun nus en stiva chauda ed alura, alura…” Ella singlutta. “Alura ta bittan ils umans senza grondas saramonas simplamain or da fanestra.” “Gea – en realitad fas ti vairamain ina trista fin”, marmugna ina culla gronda e glischanta, “nus, al cuntrari, survivain las festas per… ir a finir en ina stgatla grischa e stitga, nua che nus vain da spetgar dudesch lungs mais.” “Hmm, pli baud…”, sa metta a quintar ina culla veglia be sgriffels. “Smetta cun tias istorgias da pli baud”, s’agita l’anghel da ponn. “Pli baud n’era quai ‘na merda megl…”,”Vuls ti forsa smetter a blastemmar! Igl è tuttina Nadal”, al tegna en frain la staila sin la tschima da la planta. “Ma igl è vair – pli baud n’eran ils umans betg megliers che ozendi. Be perquai ch’els possedevan pli pauc, na vul quai insumma betg dir ch’els eran er pli modests”, cuntinuescha l’anghel. “Na, ma forsa era gist il temp d’Advent anc in pau pli quiet, pli paschaivel”, ponderescha la culla gronda. “Ozendi è la vita uschè hectica. Tut che curra e sufla. Ils umans na paran quasi gnanc pli d’avair temp avunda per decorar il pignol.” “Gea, pli baud…” prova la culla veglia da vegnir a pled. “Ti vegns ad avair raschun. E tuttina m’allegresch jau mintg’onn adina puspè da vesair ils egls briclants dals pli pitschens…”, fa valair la cullina. “Pah! Egls briclants!”, marmugna l’anghel da ponn. “En mintga cas che lur egls na briclan betg pervi da tai. Vul ti savair pertge ch’els briclan – ha? Unicamain pervi dals regals. Da nus s’empipan els cumplettamain. Be regals han els en testa. Regals e regals e regals.” “Ma, ma”, al quieta la culla gronda. “Gea, pli baud…”, sa regorda la culla veglia. “E tgi da tut questa bagascha maldisada sa tge che Nadal signifitga – tgi?” L’anghel da ponn è inasprì. “Ma pli baud…”, cumenza la culla veglia. “Nagin!”, al interrumpa l’anghel, respundend gista sez sia dumonda. “N’exagereschas ti betg in pau?”, s’intermetta la chandaila. “Maaaa – dal tut tort na vegns ti betg ad avair, char anghel”, al tegna la culla gronda la stanga. “Jau crai baud er ch’ils regals valan dapli che l’istorgia da Nadal.” “Hmm”. Quai dà da studegiar er a la cullina pitschna. “Tge bel che quai fiss sch’ils umans sa tschantassan mintga saira in mument sut noss pignol, sch’els giudessan la quietezza solenna, sch’els chantassan alura ensemen in pèr chanzuns… tge bel che quai fiss.” “E sch’els avessan dapli temp in per tschel, sch’els savessan viver senza pretaisas, sch’els chattassan paschs en il ruaus empè da stenschentar lur sentiments en il fracass da mintgadi,” filosofescha la staila. “O gea, tge bel che quai fiss”, sa siemia la culla gronda. “Ah, bah! Quai na vegn betg a succeder mai!” L’anghel ha pers tut la speranza. “Vus vegnis a vesair che questa saira vegni ad esser sco mintg’onn. Ils uffants vegnan a currer sco la narramenta en stiva, vegnan a stgarpar be verva ils palpiris, vegnan a dar ina curta egliada sin mintga regal per al bittar da la vart e guardar sin ils geniturs lamentond dischillus: “Gia a fin?” Uschè vegn quai ad esser, vus vegnis a vesair.” “Insumma, pli baud…”, conceda la culla veglia. “Char anghel, segir e tschert che ti has da princip raschun. Tia asprezza na gida però nagut a nagin”, admonescha la staila. “Tia malcuntentientscha fa en emprima lingia donn a tatez. Sajas engraziaivel che ti enconuschas l’istorgia da Nadal, che ti nun has basegn da regals per esser fortunà, per chattar la pasch interna e… pssst, jau aud insatge. Ils uffants! I rivan a chasa! Uss sta quiet quiet”, cumonda la staila. “Basta”, pensa la culla veglia da per sai. “Pli baud pudeva jau almain anc discurrer senza vegnir interrutta cuntinuadamain…”

(text original en puter)